Woord: klets- of geselsbot(Argieffoto: Pixabay) Dit gons die afgelope ruk behoorlik oor ChatGPT, ŉ kunsmatige intelligensie- (KI) kletsbot wat met uitgebreide teks op eenvoudige instruksies reageer. Taaltoffie stel ondersoek in na Afrikaanse woorde wat in die plek van die Engelse chatbot gebruik kan word. Volgens die Woordeboek van Afrikaans Vandag kan ŉ mens in Afrikaans kletsbot of geselsbot gebruik wanneer daar verwys word na ŉ “rekenaarprogram wat kunsmatige intelligensie gebruik om gesprekke met menslike gebruikers te simuleer, veral via die internet”. Die woordeboek verduidelik verder dat die –bot in klets– en geselsbot ŉ verkorting van die woord robot is. Voorbeeld: Ander maatskappye probeer jou van die spoor af gooi met die sogenaamde ChatBot, ŉ stukkie kunsmatige intelligensie wat veronderstel is om jou unieke probleem op ŉ geselskanaal op te los. Ek moet nog iemand ontmoet wie se probleem deur ŉ geselsrobot opgelos is (Albertus van Wyk, Vrye Weekblad, 4 November 2022). Kletsbot is in 2021 as een van Pharos Woordeboeke se top-30 woorde van die jaar gekies. Die uitgewer het elke maand vir gebruikers gevra om vir hulle gunstelingwoorde te stem. Hierdie interessante brokkie is opgeneem in die aanlyn woordeboek, Woordeboek van Afrikaans Vandag.